
בת 25 בזמן הראיון. מבוסס על תיעוד ראיון שנערך בזמן ביקור של עו"ד נעמי לבנקרון בכלא נווה תרצה, 18.4.2001
בשנת 1999 קראה מרגריטה מודעה בעיתון ברוסיה, שהציעה עבודה לנשים בחו"ל. היא ניחשה שמדובר בעבודה בזנות, ופנתה למפרסמת המודעה, שאישרה שניחשה נכון. היא מסרה לאיש קשר בשם פבל את הדרכון ומספר הטלפון שלה, ולאחר שלושה חודשים במהלכם זייפו רישום שלה כמהנדסת בספר העבודה, קיבלה אשרת תייר. בתחילת שנת 2000 היא נכנסה לישראל עם קבוצה שלמה. פבל לקח אותה ושתי נשים נוספות לתל-אביב, ולמחרת הורה להן להתאפר ולקח אותן למכון שלא ידעה איפה הוא בדיוק. נאסר עליהן לדבר עם הנשים שהיו במכון, ובינן לבין עצמן דיברו רק בלחש. מספר גברים שישבו בשולחן אחר בחנו אותן. פבל ביקש ממנה לא לומר שבאה רק לחצי שנה, ולספר שבאה לשנה. לאחר כחצי שעה היא "נבחרה". פבל ושני גברים פרשו לחדר אחר. היא הוכנסה לחדר איתם. הקונה, אבי, שאל אותה ברוסית עילגת מה ציפיותיה מהעבודה, ואיזה "סוגי מין" היא יודעת לעשות. פבל אמר לה שהקונה הוא בוס טוב. היא רצתה לדעת כמה תרוויח – היא אמרה שברוסיה הובטחו לה 2000$, ב"ראיון" נמסר לה שתרוויח 1000$ בלבד. 
אבי שאל האם תרצה לעבוד במכון או בשירותי ליווי, שם צריך לדעת שפות זרות. בסופו של דבר אמר לה שתעבוד בדירה שלו. הם יצאו לאסוף את חפציה, והיא ראתה את אבי מעביר לפבל דולרים בשקית ניילון. אבי קנה את מרגריטה תמורת 10,000$. 
בנסיעה לאחר מכן שאלו אותה מה היא חושבת על כמות העבודה. מרגריטה ענתה שמשהו כמו 5-6 לקוחות ביום. אבי הבהיר שיהיו לה לפחות 10 לקוחות ביום, ושבגלל ששילם עבורה כסף רב, היא לא תקבל כלום עד שתשלם את החוב. 
מרגריטה נלקחה לדירה. בבוקר הגיעה לשם אישה שהציגה את עצמה בשם דינה, והסבירה לה ברוסית שעליה לגבות עבור 15 דקות 150 ש"ח, עבור חצי שעה 200 ש"ח, ועבור שעה 250 ש"ח. מותר לה לקחת 20 ש"ח ליום לעצמה, ואת היתר עליה להעביר לדינה או לאבי. היו לה בין 7 ל-19 לקוחות ביום. מרגריטה עבדה שבעה ימים בשבוע, ועבדה גם כשהייתה במחזור. היה לה יום אחד של חופש בחודש. היא קיבלה קונדומים, שמנים ואביזרי מין. אבי הבהיר לה שלאחר שתתחיל לקבל כספים תצטרך לשלם בעצמה שכר דירה וחשבונות. 
אבי או הנהג היו מביאים לה אוכל וסיגריות, אבל לא קיבלה את ה-20 ש"ח שהבטיחו לה. כששאלה על כך, ענה לה אבי "את ממילא מקבלת פה אוכל ואסור לך לצאת מהבית, אז למה את צריכה כסף?"
חלק מהזמן רק הנשים היו בדירה, אבל אבי הסביר ל-מרגריטה שאין טעם שתנסה לברוח, כי יש לו אנשים במשטרה. הדירה הייתה בקומה הרביעית, עם סורגים ודלת פלדלת נעולה תמיד. בדירה לא היה מכשיר טלפון, ומכשיר הטלפון הנייד שלה יכל רק לקבל שיחות.   
אבי היה מגיע לדירה בערך פעם בשבוע. כשלא היו לקוחות, היה מקיים איתה יחסי מין. הוא גם אילץ אותה לקיים יחסי מין עם שלושה מחבריו. בתחילת אפריל אבי הגיע לדירה שיכור, ודרש לקיים איתה יחסי מין. מרגריטה טענה שהיא במחזור, ואמרה שמבחינתה אותו יום הוא היום החופשי שלה. אבי אמר לה שזה לא מעניין אותו, היא שלו והוא יכול לעשות בה מה שהוא רוצה. היא התנגדה והוא אנס אותה. 
אנה שגרה איתה סיפרה לה שזה דבר רגיל אצלו והוא לא ישלם לה אף פעם, והציעה שיברחו יחד למכון אחר, באשדוד, שמשלם לעובדות. לאחר עשרה ימים הגיע שוב אבי לדירה, שיכור, ושכב עם מרגריטה. מרגריטה שתתה איתו עד שנרדם, ומרגריטה  ואנה ירדו לרחוב והתקשרו למכר של אנה, ששלח מישהו לאסוף אותן ברכב. במכון באשדוד שילמו לה 50 ש"ח לשעה (בעל המכון גבה 250 ש"ח לשעה), ואפשרו לה להסתובב חופשי. 
בסוף אוקטובר 2000 עצרה המשטרה את מרגריטה בדרך למסיבה. מהכלא היא התקשרה לאבי, אמרה לו שהוא חייב לה כסף, ושיפקיד עבורה 2000$ בקנטינה. אבי אמר שאינו יכול להפקיד עבורה סכום זה, אבל הפקיד עבורה 500$ והציע להפקיד את הערבות בשבילה ושהיא תחזור לעבוד אצלו. מרגריטה סירבה. המכון באשדוד קנה עבור מרגריטה כרטיס טיסה חזרה, ובנובמבר 2000 היא טסה חזרה לרוסיה. 
לאחר שחזרה לרוסיה פנתה מרגריטה שוב לפבל, שאמר שאינו יכול לעזור לה לחזור לישראל. היא ראתה מודעה שהבטיחה סיוע "רק" בהגעה לישראל, וקבעה פגישה עם בחור בשם איגור, שקנה לה כרטיס טיסה למצרים. היא הסבירה שיש לה בעיה בגלל חותמת הגירוש בדרכון שלה. כמה שעות לפני עלייתה למטוס החזיר לה איגור את הדרכון "רטוב" ובלי חותמת הגירוש. מרגריטה גם קיבלה "ערכת הישרדות במדבר" שכללה תחתונים, גרביים, סיגריות ותחבושות היגייניות. במצרים היא התקשרה לבחור בשם דימה, שאת מספר הטלפון שלו קיבלה ברוסיה. היא פגשה את דימה במלון, ואחרי יומיים הם שכרו רכב, נסעו (היא, דימה, ושלוש נשים נוספות) לכיוון תעלת סואץ, שם פגשו שני בדואים ודימה השאיר איתם את הנשים ועזב. הם נסעו במשך עוד שלוש שעות, כאשר שתי נשים מכוסות ברזנט שוכבות מאחורה, ושתי נשים אחרות יושבות בקבינה מאחורה. באמצע הנסיעה התחלפו במקומות. לאחר מכן עצרו והמתינו (כנראה שיחלוף סיור בגבול), והלכו במשך 40 דקות עד שהגיעו לגדר שאותה חצו ונכנסו לישראל.  
כמה גברים בכאפיות אספו את הנשים מהכביש, והעבירו אותן למוניות. באחת מהן ישב ישראלי בשם אריה, שאחת הנשים ראתה כשבא לבחור נשים במוסקבה. 
מרגריטה הועברה למכון טרופיקנה, ולאחר יום אחד נמכרה למכון אחר באילת תמורת 8000$. גבר שהיה לקוח שלה במכון באשדוד הציע לקנות אותה, לשלם לה 1500$ לחודש הראשון ולאחר מכן 2000-3000$ תמורת 20-30 לקוחות ביום, אך היא סירבה כי שמעה שמרביצים לנשים שעובדות אצלו, ושנשים בהריון מקבלות תנאים מועדפים ולאחר הלידה התינוק נלקח מהן והן לא רואות אותו יותר. הבטיחו לה שבאילת תרוויח מהיום הראשון. לקחו אותה לקנות בגדים ולמספרה. באותו לילה הגיעה המשטרה למכון באילת ולקחה אותה שוב למעצר.  
לאחר ששהתה תקופה במעצר, פגשה מרגריטה את עו"ד נעמי לבנקרון מהמוקד. מרגריטה חששה מהסוחרים אך גם היייתה מוכנה להתנות מתן עדות נגד הסוחרים בקבלת אשרת עבודה בישראל, אלא שבאותו זמן עוד לא הייתה אפשרות כזו. 
